**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.04.2025, ora 08.00 – 16.04.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.04.2025, ora 07.00**

**RÂURI**

**Debitele au fost, în general, relativ staționare**, exceptând râurile din bazinele hidrografice: Suceava, Moldova, Bistrița, Trotuş, cursul Siretului, bazinul superior al Buzăului, cursul inferior al Someşului şi cursul superior al Prutului, unde au fost în creștere ca urmare a cedării apei din stratul de zăpadă și propagării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul şi peste mediile lunare) pe râurile din bazinele hidrografice: Vișeu, bazinul superior al Izei, pe cursul superior al Siretului şi mai mici (sub 30% din mediile lunare) pe râurile din bazinele hidrografice: Someșul Mic, Crasna, Barcău, Crișul Negru, Crișul Alb, Arieș, Bega Veche, Timiş, Bârzava, Moravița, Caraș, Nera, Cerna, Vedea, Argeș, Tazlău, Putna, Râmnicu Sărat, Bârlad, bazinele inferioare ale Jiului, Oltului, pe cursul inferior al Buzăului și pe afluenții Prutului.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi, în general, relativ staționare**, exceptând râurile din bazinele hidrografice: Suceava, Moldova, Bistrița, Trotuş, Putna, Râmnicu Sărat, Buzău, cursul Siretului şi cursul superior al Prutului, unde vor fi în creștere ca urmare a cedării apei din stratul de zăpadă și propagării.

Se pot înregistra creșteri ușoare de niveluri și debite pe unele râuri din zonele de deal și de munte, mai ales pe cele din jumătatea de vest a țării, ca urmare a precipitațiilor prognozate, slabe cantitativ, cedării apei din stratul de zăpadă și propagării.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 15-16.04.2025 **a fost în scădere, având valoarea de 5700 m3/s**, sub media lunii **aprilie (7900 m3/s).**

În aval de Porțile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (5300 m3/s).**

În aval de Porțile de Fier debitele vor fi în scădere.

**2.** **Situaţia meteorologică în intervalul 15.04.2025, ora 09.00 –16.04.2025, ora 06.00**

**Administraţia Naţională de Meteorologie (A.N.M.) a emis în data de 15.04.2025, la ora 10:00, atenţionarea meteorologică nr. 34-COD GALBEN, valabilă în intervalul 15.04.2025, ora 10:00-17.04.2025, ora 23:00, vizând intensificări ale vântului: “**în Banat, sudul Crișanei și în cea mai mare parte a Moldovei, temporar vântul va avea intensificări cu rafale de 50...60 km/h, iar în Munții Banatului și vestul Carpaților Meridionali de 75...90 km/h. Notă: local și temporar vântul va avea intensificări și în celelalte regiuni, cu viteze în general de 40...50 km/h.”

Această atenţionare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă**vizate****: ARAD, BACĂU, BOTOŞANI, CARAŞ-SEVERIN, GALAŢI, IAŞI, NEAMŢ, TIMIŞ, VASLUI şi VRANCEA*** (10 prefecturi)***-COD GALBEN.***

**În ţară,** regimul termic a fost caracterizat de valori diurne mai mari decât cele normale datei, exceptând Oltenia, cea mai mare parte a Munteniei și zona litoralului, unde s-au înregistrat maxime mai mici decât mediile multianuale. Pe parcursul zilei și în prima parte a nopții au fost înnorări și temporar a plouat slab pe arii relativ extinse, apoi cerul s-a degajat treptat în cea mai mare parte a țării. Vântul a continuat să aibă intensificări cu viteze de 50...60 km/h în Banat și local în Moldova, în general de 75...90 km/h în zona montană înaltă, și de 40...50 km/h în Dobrogea și estul Munteniei, iar în restul regiunilor a suflat slab și moderat. Este strat de zăpadă pe crestele montane, unde măsoară, pe platformele stațiilor meteorologice, până la 97 cm în Munții Călimani. Temperaturile maxime s-au încadrat între 11 grade la Rădăuți, Sulina, Câmpulung, Pătârlagele, Constanța-dig, Mangalia și Câmpina și 21 de grade la Holod, Alba-Iulia și Vărădia de Mureș, iar la ora 06.00 erau temperaturi cuprinse între 2 grade la Miercurea Ciuc și 17 grade la Oradea și Săcuieni.

**Observație:** in intervalul de diagnoză au fost emise 5 mesaje de atenționare cod galben pentru fenomene meteorologice periculoase imediate, 4 emise de SRPV Sibiu și 1 emisă de SRPV Cluj.

**La Bucureşti,** regimul termic a fost caracterizat de valori diurne ușor mai mici decât cele climatologic specifice datei, înregistrându-se astfel 14 grade la Afumați și în Băneasa și 16 grade la Filaret. Pe parcursul zilei și în prima parte a nopții au fost înnorări și trecător a plouat slab, apoi cerul s-a degajat treptat. Vântul a suflat slab până la moderat. La ora 06.00, erau 5 grade la Afumați și în Băneasa și 6 grade la Filaret.

**3. Prognoza meteorologică în intervalul 16.04.2025, ora 09.00-17.04.2025, ora 9.00**

**În ţară,** vremea va fi predominant frumoasă și se va continua să se încălzească. Cerul va fi variabil și doar cu totul izolat vor fi posibile ploi slabe, ziua în nordul țării și la munte, iar noaptea în sud-vest. Vântul va continua să aibă intensificări în Banat, sudul Crișanei și în cea mai mare parte a Moldovei, cu viteze de 50...60 km/h, precum și în zona Munților Banatului și în vestul Carpaților Meridionali (rafale de 75...90 km/h), în timp ce în restul teritoriului va sufla slab și moderat, cu ușoare intensificări în estul Munteniei și în Dobrogea, cu viteze în general de 40...50 km/h. Temperaturile maxime se vor încadra între 14 și 27 de grade, iar cele minime se vor situa între 2 și 18 grade.

**La Bucureşti,** vremea va fi predominant frumoasă și se va încălzi. Cerul va fi variabil, mai mult senin la începutul intervalului, iar vântul va sufla în general moderat (viteze de 30...35 km/h). Temperatura maximă va fi de 21...22 de grade, iar cea minimă va fi de 6...8 grade.

***II. CALITATEA APELOR***

**Pe râurile interioare**

**S.G.A. Sibiu** informează că la data de 12.04.2025, în jurul orei 10:00, s-a produso poluarea râului Hamba în zona străzii Drumul Ocnei din municipiul Sibiu. Au fost prelevate trei probe de apă de către personalul LCA Sibiu, de la 10 m în amonte de evacuarea canalului pluvial stradal de pe str. Drumul Ocnei nr. 3, de la evacuare și de la 10 m în aval de evacuarea acestuia. Valorile obținute pentru indicatorul substanțe extractibile au fost <LOQ în secțiunea din amonte; 28.6 mg/l – la evacuarea din canalul pluvial și 6.4 mg/l – în secțiunea din aval. Până în prezent nu a fost identificată sursa poluării.

**Pe fluviul Dunărea**

**A.B.A. Jiu Craiova** **și G.N.M.-C.J. Mehedinți** revin cu informații despre poluarea fluviului Dunărea cu o peliculă de carburant în dreptul Viaductului Bahna, jud. Mehedinți (km. fluvial 950+300), fenomen produs în data de 14.04.2025, la ora 16:30, ca urmare a unui accident rutier în urma căruia un microbuz a căzut în apele Dunării.

În data de 15.04.2025 personalul din cadrul S.G.A. Mehedinți – Formația de Intervenție Rapidă, Sistem Hidrotehnic Dunărea-Motru-Jiu și Formația Măsuratori Hidrologice Fluviul Dunărea cu ambarcațiunea din dotare au montat baraje absorbante plutitoare în aval de zona afectată și au acționat cu material absorbant biodegradabil de tip Spill Sorb în vederea izolării complete și neutralizării irizațiilor de produs petrolier (motorină).

În continuare se monitorizează zona viaductului Bahna. Se va reveni cu informații.

Pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.N.M.A.P.-D.J.M. Arad și G.N.M.-C.J. Arad** informează că la data de 15.04.2025, în jurul orei 10:50, a izbucnit un incendiu în incinta unei hale de pe amplasamentul fostei societăți S.C. Indagrara S.R.L. din municipiul Arad, Calea Aurel Vlaicu, nr. 274 (în prezent spațiu în mare parte abandonat, administrat de S.C. Aguardena S.R.L.). Au ars materiale textile, bumbac, piele ecologică și polistiren de pe o suprafață de cca 500 mp. A fost emis mesaj RO Alert pentru avertizarea populației din zonă. Incendiul a fost lichidat de către echipajele I.S.U. Arad la ora 13:15. La stația de monitorizare a calității aerului AR-2, aflată la o distanță de 1,84 km de locul incendiului, nu s-au înregistrat creșteri semnificative ale indicatorilor monitorizați.

**Agenţia Naţională pentru Protecţia Mediului** informează că din rezultatele analizelor efectuate la data de 14.04.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

**2. În domeniul solului şi vegetaţiei**

**G.N.M.-C.J. Argeș** informează că la data de 14.04.2025, la ora 13:30, a fost semnalată o poluare cu 80 l de țiței și 120 l de apă de zăcământ a unei suprafețe de 440 mp de sol (400 mp versant și 40 mp vale necadastrată) în zona Parcului 14 Bărăști-Sonda 2406 Vața ca urmare a coroziunii unei conducte O.M.V. Petrom. **Măsuri:** a fost oprită pomparea, a fost izolată conducta, s-a procedat la decopertarea și repararea conductei, solul afectat va fi transportat la Stația de bioremediere Bărăști.

**Garda Forestieră Timișoara** informează că la data de 13.04.2025, la ora 19:00, s-a produs un incendiu în zona localității Certejul de Sus, pe raza Ocolului Silvic Simeria, jud. Hunedoara (cauza-foc nesupravegheat în fânețele limitrofe fondului forestier). Acesta a afectat o suprafaţă de 1,3 ha de litieră și a fost stins în data de 14.04.2025, la ora 03:00, de către personalul silvic, pompierii militari și cetățeni.

**Garda Forestieră Râmnicu Vâlcea** informează că la data de 13.04.2025, la ora 10:30, s-a produs un incendiu în zona localității Fărcaș, pe raza Ocolului Silvic Amaradia, jud. Dolj. Acesta a afectat o suprafaţă de 25 ha de litieră și a fost stins în data de 13.04.2025, la ora 23:00, de către personalul silvic, pompierii militari, politiști și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE ȘI DIGITALIZARE